„НАРОДНИ УНИВЕРЗИТЕТ“

НИШ

**С Т А Т У Т**

АПРИЛ 2018. године

На основу Закона о јавним службама (Сл.гласник РС бр.42/91, 71/94 и83/2014) и члана 9 Одлуке о оснивању „Народног универзитета“ Ниш („Сл. Лист Града Ниша“, бр. 65/2003, 5/2005, 94/2010 и 138/2017) Управни одбор „Народног универзитета“ је на својој седници одржаној 22.05.2018. године донео

**С Т А Т У Т**

**„Народног универзитета“ Ниш**

**I ОПШТЕ ОДРЕДБЕ**

Члан 1.

Статутом „Народног универзитета“ Ниш (у даљем тексту: Статут) уређују се: статусна питања, делатност, организација рада, руковођење и управљање, планирање развоја, програми рада и финансирање, права и обавезе запослених, јавност у раду, пословна тајна, заштита на раду, општи акти, сарадња са синдикатом и друга питања којима се уређује делатност „Народног универзитета“.

Члан 2.

„Народни универзитет“ основан је као Раднички универзитет „Павле Стојковић“ у Нишу октобра 1954. године Одлуком Среског синдикалног већа у Нишу.

Среско синдикално веће је Оснивач све до 23. децембра 1959. године, када је Народни одбор Општине Ниш на седници од 23. децембра 1959. године, својим Решењем бр. 49265/1 преузео права и дужности Оснивача.

Раднички универзитет „Павле Стојковић“ у Нишу регистрован је код Одељења за општу управу и унутрашње послове Народног одбора Општине Ниш као установа са самосталним финансирањем на регистатском листу бр. 42/1-60.

Права Оснивача преузела је Скупштина општине Ниш Решењем о допуни Решења о оснивању Радничког универзитета „Павле Стојковић“ у Нишу бр. 01-100/92 од 18. марта 1992. године.

Усвајањем Закона о средњој школи („Сл. Гласник РС“, број 50/92) наступили су разлози за промену делатности Радничког универзитета „Павле Стојковић“ у Нишу. До тада је делатност средњег усмереног образовања (шифра 120-122) остваривана у Административно-биротехничкој школи, као организационој јединици Радничког универзитета. Усвајањем наведеног закона школа престаје са радом у оквиру делатности Радничког универзитета и њу оснива Влада Републике Србије под називом Административно-биротехничка школа у Нишу, Одлуком о мрежи средњих школа у Републици Србији бр. 05-22-55/103 од 13. јануара 1993. године („Сл. Гласник РС“, број 7/93).

Ради задовољавања потреба грађана за ширим културно-просветним образовањем, проширења и усавршавања делатности, Раднички универзитет „Павле Стојковић“ у Нишу Решењем о изменама и допунама Решења о оснивању Радничког универзитета „Павле Стојковић“ у Нишу које је донела Скупштина Града Ниша 02.03.1995.г. („Сл. лист Града Ниша“, број 4/95) организује се као Народни универзитет „Павле Стојковић“ у Нишу.

Одлуком Скупштине Града Ниша број 06-300/2003-1 од 26.12.2003.г. („Сл. лист Града Ниша“, број 65/2003), Народни универзитет „Павле Стојковић“ наставља да обавља делатност под називом „Народни универзитет“ Ниш.

Члан 3.

„Народни универзитет“ је правно лице, са статусом установе у области образовања и културе, са правима, обавезама и одговорностима утврђеним Законом, оснивачким актом и овим Статутом.

Члан 4.

У правном промету „Народни универзитет“ послује под називом „Народни универзитет“ Ниш.

Члан 5.

Седиште „Народног универзитета“ је у Нишу, Трг Краља Милана број 8.

„Народни универзитет“ може да обавља делатност и ван седишта и ван територије Републике Србије.

Члан 6.

За обавезе преузете у правном промету „Народни универзитет“ одговара свим средствима којима располаже, у складу са законом, оснивачким актом и овим Статутом.

Члан 7.

„Народни универзитет“ има свој печат и свој штамбиљ.

Печат је кружног облика са текстом исписаним ћирилицом на српском језику пречника 35 мм, чији је средишњи део испуњен знаком око кога је исписан текст: “Народни универзитет” Ниш (у дну печата).

„Народни универзитет“ користи и печат мањег пречника од 15 мм, са истим садржајем као и печат из другог става овог члана, али без знака, који служи за оверу легитимација и слично.

„Народни универзитет“ користи штамбиљ правоугаоног облика димензија 50x20 мм, са ћириличним текстом. У првом реду је исписан текст: “Народни универзитет” Ниш, у другом реду је ознака за број, у трећем реду место за датум и у четвртом реду седиште “Народног универзитета” Ниш, Трг Краља Милана 8.

Поред штамбиља за експедицију поште, „Народни универзитет“ користи и штамбиљ за пријем поште правоугаоног облика, димензија 50x20 мм, са ћириличним текстом и уобичајеним обликом за пријем поште: примљено, организациона јединица, број, прилог и вредност.

За потребе финансијско-рачуноводствене службе могу се користити штамбиљи који садрже назив: „Народни универзитет“ Ниш, и текстом: ликвидирано, одобрио исплату, заведен у књигу улазних фактура, број, датум, година и слично.

Члан 8.

Печате и штамбиље чува лице које овласти директор Народног универзитета.

Печати се чувају на начин који онемогућава њихово неовлашћено коришћење.

Члан 9.

„Народни универзитет“ има свој знак, чији се облик и изглед утврђује посебном одлуком, коју доноси Управни одбор.

Члан 10.

„Народни универзитет“ представља и заступа директор.

Директор може, у оквиру својих овлашћења, да овласти друго лице да заступа „Народни универзитет“ у одређеним случајевима и предузима друге правне радње од интереса за „Народни универзитет“.

У случају одсуства директора дужем од 30 дана, директора замењује запослени кога овласти Управни одбор.

Члан 11.

На Народном универзитету није дозвољено никакво политичко организовање, деловање и коришћење простора у те сврхе.

**IIДЕЛАТНОСТ „НАРОДНОГ УНИВЕРЗИТЕТА“**

Члан 12.

„Народни универзитет“ је основан за обављање претежне делатности:

* 85.59 – Остало образовање

Ова делатност обухвата: образовање одраслих, односно образовање становништва ван система редовног школског и универзитетског образовања, у дневним и вечерњим разредима у школама или посебним установама за одрасле – учење страних језика на свим нивоима за децу и одрасле, специјализоване течајеве застране језике, течајеви за пословни језик, преводилачка делатност, симултано превођење и инокореспонденција, течајеви српског језика за стране грађане, дистрибуирање стране литературе за потребе полазника, реализација програма за студије из области менаџмента и друга подручја пословне едукације, организацијамаркетиншких послова за издања и програме, стицање права обављања одређених услуга, стручно усавршавање, стицање посебних знања и оспособљавање за рад нарадном месту, стицање вештина за обављање одређених услуга, усавршавање у процесу рада и у струци и иновирање знања, организација трибина, семинара, научних саветовања и предавања, организација представљања књига, публикација и програма.

Допунске делатности су:

* 85.53 – Делатност школа за возаче
* 58.11 – Издавање књига
* 62.03 – Управљање рачунарском опремом
* 63.11 – Обрада података, хостинг и сл.
* 74.30 – Превођење и услуге тумача
* 82.11 – Комбиноване канцеларијско-административне услуге
* 82.19 – Фотокопирање, припремање докумената и друга специјализована канцеларијска подршка
* 77.33 – Изнајмљивање и лизинг канцеларијских машина и канцеларијске опреме (укључујући рачунаре)
* 94.99 – Делатност осталих организација на бази учлањења.

„Народни универзитет“ не може променити делатност без сагласности Оснивача.

**IIIОРГАНИЗАЦИЈА РАДА**

Члан 13.

У циљу рационалног и ефикасног остваривања делатности и програма рада, послови се организују по организационим јединицама, у складу са технолошким карактеристикама процеса рада и основама планирања, остваривања и вредновања рада.

На Народном универзитету делатност из члана 12 обавља се на српском језику, на језицима националних мањина и на страним језицима.

Организационе јединице се организују као одговарајући Центри, са пратећим стручним и организационо-техничким пословима.

Члан 14.

Делатности из члана 12. овог Статута се остварују у следећим организационим јединицама:

1. **У Центру за учење страних језика:**

* стичу се посебна знања учењем страних језика;
* организују се специјализовани течајеви за стране језике;
* изводе се курсеви за пословни језик;
* обавља се преводилачко-издавачка делатност, симултано превођење и инокореспонденција;
* организују се курсеви учења српског језика за стране грађане;
* дистрибуира се страна литература за потребе полазника;
* организују се активности удружења и клубова културно-уметничких делатности (књижевни, песнички, музички, уметнички, клуб љубитеља страних језика и сл.);
* врше се секретарске и преводилачке активности.

1. **У Центру за пословну едукацију, менаџмент, стручно и остале облике оспособљавања:**

* организује се консултативна настава за студије из области менаџмента, као и за друга подручја пословне едукације;
* организују се маркетиншки послови за издање и програме;
* реализују се планови и програми за образовање: стручно оспособљавање, стицање права обављања одређених услуга, стручно усавршавање, стицање посебних знања (управљање моторним возилом и др.) и специјализовано образовање (техничко, економско, правно, уметничко образовање и др.);
* стичу се посебне вештине: дактилографије, стенографије, програмских језика и др.;
* организују се курсеви осталог оспособљавања: козметичар, фризер, масер, педикир, маникир, неговатељ, геронтодомаћице, персонални асистент и сл.;
* обављају се издавачки послови (књига, брошура и других публикација за образовне потребе полазника).

Члан 15.

Установа не може променити назив и седиште без сагласности Оснивача.

Члан 16.

Земљиште, зграде и друга средста која су стечена, односно која стекне „Народни универзитет“ су у јавној својини и користе се за обављање делатности утврђене Оснивачким актом у складу са законом.

**IVОРГАНИ „НАРОДНОГ УНИВЕРЗИТЕТА“**

Члан 17.

Органи „Народног универзитета“ су: Управни одбор, Надзорни одбор и Директор.

Члан 18.

**Управни одбор** је орган управљања „Народног универзитета“.

Управни одбор има председника и четири члана које именује и разрешава Скупштина града. Два члана Управног одбора Скупштина града именује од представника запослених.

Чланови Управног одбора именују се на период од четири године.

Директор „Народног универзитета“ не може бити истовремено и члан Управног одбора.

За свој рад Управни одбор одговара Оснивачу.

Члан 19.

Чланове Управног одбора из реда запослених предлажу запослени.

Предлог кандидата за члана Управног одбора из реда запослених мора бити подржан са пет потписа запослених. Запослени може дати свој потпис подршке само једном кандидату.

Предлози кандидата се достављају трочланој Изборној комисији коју именује директор. Комисија сачињава кандидациону листу предложених кандидата, коју објављује на огласној табли најмање пет дана пре заказаног гласања.

За гласање је потребно присуство већине запослених, који се о кандидатима са кандидационе листе изјашњавају тајним гласањем. О целом току гласања Изборна комисија води записник.

За чланове Управног одбора из редова запослених бирају се два кандидата који су добили највећи број гласова, при чему не могу бити изабрана два кандидата из истог Центра или два кандидата из Стручне службе. У случају да највећи број гласова добију два кандидата из истог Центра или Стручне службе, изабран је кандидат који је освојио највећи број гласова и првиследећи кандидат по броју освојених гласова који није припадник истог Центра или Стручне службе.

Комисија, после завршеног гласања, записник и листу изабраних кандидата доставља Оснивачу.

Члан 20.

Управни одбор обавља следеће послове:

1. Доноси Статут установе,
2. Одлучује о пословању установе,
3. Усваја извештај о пословању и годишњиобрачун,
4. Доноси програм рада установе,
5. Одлучује о коришћењу средстава у складу са законом,
6. Доноси Пословник о раду Управног одбора,
7. Расписује конкурс и даје мишљење о кандидату за именовање директора,
8. Врши и друге послове у складу са законом и овим Статутом.

Управни одбор разматра извештаје, анализе, информације и друге предлоге од значаја за обављање делатности и доноси одлуке и закључке у циљу унапређења пословања.

Члан 21.

Управни одбор и директор Установе ради спровођења закона, општих аката и извршавања обавеза могу образовати комисије и друга стручна радна тела.

Комисије и стручна радна тела не могу бити овлашћена за одлучивање, нити им орган који их образује може пренети своја овлашћења за одлучивање.

Рад комисија и стручних и радних тела може се ближе уредити пословником о раду органа који их образује.

Члан 22.

Управни одбор ради и одлучује на седницама.

Управни одбор пуноважно ради и одлучује уколико седници присуствује и уколико се за одлуку изјасни већина од укупног броја чланова.

Члан 23.

Седнице Управног одбора сазива и руководи њиховим радом председник, а у случају његове спречености његов заменик.

Управни одбор одлучује јавним гласањем.

Изузетно, по посебној одлуци, и о одређеним питањима може се одлучивати тајним гласањем.

На седници Управног одбора води се записник.

Рад Управног одбора, начин заказивања седница и вођење записника ближе се регулишу Пословником о раду Управног одбора, који доноси Управни одбор.

Члан 24.

Председник Управног одбора:

* Сазива седнице по сопственој иницијативи, на захтев директора или једне трећине чланова, предлаже дневни ред и председава седницом;
* Стара се о примени Статута;
* Потписује одлуке и друга акта која доноси Управни одбор;
* Врши и друге послове одређене законом, овим Статутом и Пословником о раду Управног одбора.

Члан 25.

Мандат члана Управног одбора престаје истеком мандата.

Мандат члану Управног одбора може престати и пре истека, подношењем писане оставке или разрешењем од стране Оснивача.

Разрешење члана Управног одбора се врши по поступку који је предвиђен за његов избор.

Члан 26.

Чланови Управног одбора за свој рад одговарају Оснивачу.

Чланови Управног одбора материјално су одговорни за штету нанету „Народном универзитету“ доношењем и спровођењем незаконитих одлука.

Члан 27.

**Надзорни одбор** је надзорниорган „Народног универзитета“.

Чланове Надзорног одбора именује и разрешава Оснивач.

Надзорни одбор има председника и два члана.

Једног чланаНадзорног одбора Скупштина града именује од представника запослених „Народног универзитета“.

Чланови Надзорног одбора се именују на периог од четири године.

Члан 28.

Члана Надзорног одбора из редова запослених предлажу запослени „Народног универзитета“.

Избор члана Надзорног одбора из редова запослених врши се са јединствене кандидационе листе, по поступку предвиђеном за избор члана Управног одбора из редова запослених (члан 19. овог Статута).

Члан 29.

Надзорни одбор:

* Врши преглед пословних књига,
* Разматра Годишњи извештај о раду,
* Разматра годишњи обрачун,
* Обавља и друге послове у складу са законом.

Члан 30.

Органи и одговорни радници „Народног универзитета“ дужни су да Надзорном одбору ставе на увид потребну документацију и дају обавештења од значаја за вршење надзора.

Члан 31.

Надзорни одбор по потреби, а најмање једном годишње, подноси извештај о извршеном надзору над пословањем „Народног универзитета“ Управном одбору и Оснивачу.

Члан 32.

Надзорни одбор ради и одлучује на седницама.

Седнице надзорног одбора сазива и њиховим радом руководи председник, а у случају спречености његов заменик.

Председник сазива седнице Надзорног одбора по сопственој иницијативи, на захтев директора, председника Управног одбора, или на предлог већине чланова Надзорног одбора.

Члан 33.

Директор организује рад и води пословање „Народног универзитета“, заступа и представља „Народни универзитет“, стара се о законитости рада и одговара за законитост рада и врши друге послове утврђене законом и овим Статутом.

**Директор:**

* представља и заступа установу;
* организује и руководи процесом рада;
* води пословање установе;
* одговара за законитост рада установе;
* предлаже Управном одбору Статут, његове измене и допуне;
* предлажеУправном одбору годишњи План и програм пословања са финансијским планом;
* предлаже Управном одбору извештај о пословању са финансијским извештајем;
* одлучује о коришћењу средстава у складу са законом и одговара за одобравање и наменско коришћење средстава;
* доноси Правилник о организацији рада и систематизацији послова и радних задатака;
* закључује уговоре у име „Народног универзитета“;
* стара се о обиму и квалитету остваривања Плана и програма установе;
* предлаже Управном одбору одлуке из његове надлежности и стара се о њиховом спровођењу;
* организује припрему седница Управног одбора и Надзорног одбора и учествује у раду Управног одбора;
* одлучује о пријему и распоређивању радника, престанку радног односа, именовању и разрешавању радника са посебним овлашћењима и одговорностима, о појединачним правима и обавезама радника у радном односу и о другим питањима у складу са законом;
* издаје налоге за службена путовања;
* подноси извештај о свом раду Управном одбору;
* одлучује о текућој пословној политици на основу планова и програма развоја;
* планира, организује и прати рад и учинак запослених;
* јасно комуницира и промовише организационе стандарде.

Члан 34.

Директор је самосталан у свом раду.

Директор за свој рад одговара Управном одбору и Оснивачу.

Члан 35.

Директора именује Оснивач, по јавном конкусу, на предлог Управног одбора.

Мандат директора траје четири године.

Исто лице може поново бити именовано за директора.

На предлог Управног одбора, Оснивач може разрешити директора.

Члан 36.

За директора може бити именовано лице које, поред општих услова утврђених законом,има стечено високо образовање у оквиру научног поља друштвено-хуманистичких, природно-математичких или техничко-технолошких наука на студијама другог степена (мастер академске студије, мастер струковне студије, специјалистичке академске студије, специјалистичке струковне студије) у обиму однајмање 240 ЕСПБ (бодова) по пропису који уређује високо образовање, почев од 10. септембра 2005. године, односно на основним студијама у трајању од најмање четири године, по пропису који уређује високо образовање до 10. септембра 2005. године,и радно искуство од најмање пет година са наведеним степеном образовања, у области образовних и културно-образовних делатности.

Члан 37.

Директор може бити разрешен и пре истека мандата:

1. На сопствени захтев,
2. Уколико својим поступцима или прописима онемогућава реализацију програма и развојних планова, или омогућава незаконито пословање,
3. Уколико се по Извештају о остварењу Плана и програма рада и Финансијског плана утврди да је за неостваривање одговоран директор.

Иницијативу за покретање поступка разрешења могу поднети Управни одбор, Оснивач и органи овлашћени законом.

Члан 38.

Директор је материјално одговоран за штету нанету „Народном универзитету“ доношењем и спровођењем незаконитих одлука из своје надлежности.

**VПЛАН И ПРОГРАМ РАДА И ФИНАНСИРАЊЕ „НАРОДНОГ УНИВЕРЗИТЕТА“**

Члан 39.

Годишњим Планом и програмом рада, који обухвата програме рада образовних, културно-образовних и других делатности „Народног универзитета“ и финансијско пословање, односно састављање финансијског плана, плана инвестиционихулагања, остваривање прихода и расхода, вођење књиговодства и евиденције о финансијском пословању, о средствима рада и изради годишњег обрачуна усклађују се мере, активности и средства за остваривање финансијског плана „Народног универзитета“.

Члан 40.

„Народни универзитет“ послује преко жиро рачуна, у складу са позитивним прописима којима се регулише ова област.

„Народни универзитет“ има девизни рачун, у складу са позитивним прописима којима се регулише ова област.

Члан 41.

Финансијски план се доноси за календарску годину.

Финансијским планом се утврђују приходи и расходи.

Наредбодавац за извршење финансијског плана је директор.

Члан 42.

Средства за рад и остваривање делатности „Народни универзитет“ обезбеђује самофинансирањем, обављањем делатности због којих је основан.

„Народни универзитет“ може имати и друге изворе финансирања, у складу са позитивним прописима.

**VIПРАВА И ОБАВЕЗЕ РАДНИКА „НАРОДНОГ УНИВЕРЗИТЕТА“**

Члан 43.

Права, обавезе и одговорности по основу рада и проистекла из рада, запослени остварују у складу са законом, Колективним уговором и другим општим актима.

Члан 44.

Запослени и друга заинтересована лица имају право да буду обавештена о одлукама органа и о другим питањима у складу са законом, овим Статутом и другим општим актима.

Објављивање одлука Управног одбора, надзораног одбора и директораврши се оглашавањем на огласној табли Установе.

Свако заинтересовано лице има право увида у документацију Установе, осим ако није у питању пословна и друга тајна у складу са овим Статутом.

Члан 45.

Право на штрајк у „Народном универзитету“ радници остварују у складу са законом и Колективним уговором.

**VIIЈАВНОСТ РАДА „НАРОДНОГ УНИВЕРЗИТЕТА“**

Члан 46.

У остваривању својих делатности „Народни универзитет“ обезбеђује јавност рада преко средстава јавног информисања или на други законом дозвољени начин.

**VIIIПОСЛОВНА ТАЈНА**

Члан 47.

Пословну тајну представљају исправе и подаци утврђени законом, овим Статутом и другим опш­тим актима Установе, чије би саопштење неовлашћеном лицу било противно пос­ловању и штетило би интересима и пословном угледу Установе, ако законом није друга­чије одре­ђено.

Исправе и податке који су утврђени као пословна тајна може другим лицима саопштити једино директор.

Члан 48.

Пословну тајну дужни су да чувају сви запослени који на било који начин сазнају за исправу или податак који се сматра пословном тајном.

Дужност чувања пословне тајне траје и по престанку радног односа.

Запослени су дужни да чувају пословну тајну коју сазнају у вршењу послова са другим устано­вама, органима и предузећима.

Члан 49.

Поред података који су законом проглашени за пословну тајну, пословном тајном сматрају се:

- Подаци о мерама и начину поступања за случај ванредних околности;

- План физичког и техничког обезбеђења имовине и објекта;

- Подаци који се припремају за надлежне органе јединице локалне самоуправе;

- Други подаци и исправе које службеном, тј. пословном тајном прогласи Управни одбор.

Члан 50.

Професионалном тајном сматрају се и интимни и лични подаци из живота за­послених и полазника, подаци из молби грађана, чије би саопштавање и објав­љивање могло нанети моралну и материјалну штету запосленом, полазнику и трећим лицима.

Члан 51.

Запослени који користи исправе и документа који представљају пословну и про­фесионалну тајну дужан је да их користи само у просторијама Установе и да их чува на начин који онемогућава њихово коришћење од стране неовлашћених лица.

Члан 52.

Општим актом „Народног универзитета“ може се детаљније утврдити чување, обезбеђивање и промет докумената и података који представљају пословну или професионалну тајну.

**IXОДБРАНА И БЕЗБЕДНОСТ**

Члан 53.

На „Народном универзитету“ се доносе и спроводе планови за безбедност, у складу са законом.

Сви запослени су дужни да врше своје обавезе у пословима одбране и безбедности у складу са законом, прописима из ове области и упутствима директора.

**XЗАШТИТА НА РАДУ**

Члан 54.

„Народни универзитет“ у обављању својих делатности предузима мере заштите и унапређења радне и животне средине, у складу са позитивним прописима.

**XIСАРАДЊА СА СИНДИКАТОМ**

Члан 55.

На „Народном универзитету“ се обезбеђују услови за рад синдиката, у складу са законом и колективним уговором, а неотуђиво је право радника да буде члан синдиката и нико му то право не може ускратити, односно оспорити.

Управни одбор и директор Установе остварују сарадњу са организацијом синдиката установе и другим организацијама у оквиру њихових програма и дужни су да им обезбеде услове за рад у складу са општим актима установе и законским прописима.

**XIIОПШТИ АКТИ**

Члан 56.

„Народни универзитет“, у складу са законом доноси:

* Појединачни колективни уговор, односно Правилник о раду,
* Правилник о организацији рада и систематизацији послова и задатака,
* Правилник о финансијском пословању и начину пословања и вођења књиговодства,
* Акт о процени ризика,
* Пословнике о раду Управног и Надзорног одбора,
* Правилник о норми часова непосредног рада са полазницима наставника и остварењу годишњег Плана и програма рада са финансијским планом на „Народном унуверзитету“ Ниш,
* Правилник о поступању унутрашњег узбуњивања,
* Друге опште акте

Општи акти објављују се на огласној табли „Народног универзитета“ и ступају на снагу у року од 8 дана од дана њиховог објављивања.

У случајевима када за то постоје оправдани разлози који се утврђују приликом доношења општих аката, општи акти могу да ступе на снагу и раније односно пре истека рока од 8 дана од дана њиховог објављивања.

Општи акти не могу бити у супротности са Статутом.

Члан 57.

Директор „Народног универзитета“ одговоран је за законито и благовремено доношење поједи­на­чних и општих аката из његове надлежности и за њихово спровођење у складу са зако­ном, а Управни одбор за благовремено доношење и усклађивање свих општих аката из његове надлежности у складу са зако­ном.

**XIIIПРЕЛАЗНЕ И ЗАВРШНЕ ОДРЕДБЕ**

Члан 58.

Ступањем на снагу овог Статута престаје да важи Статут Установе број 01-141/1 од 26.01.2004. године, Статут о измени Статута 01-405/1 од 29.04.2004. године, Статут о допуни Статута број 01-1657/1 од 15.10.2009. и Статут о изменама Статута број 01-215/1 од 27.01.2011. и одредбе општих аката Установе које су у супротности са истим.

Члан 59.

Овај Статут ступа на снагу осмог дана од дана објављивања на огласној табли Установе, а по добијању сагласности Скупштине Града Ниша.

Председник

Управног одбора

M.П. \_\_\_\_\_\_\_\_\_\_\_\_\_\_\_\_\_\_\_\_

Саша Миљковић